Ole Sohn (SF), 2006-04-20:
Jeg har hele eftermiddagen været meget imponeret af Venstres ordfører i debatten, hr. Leif Mikkelsen, som med entusiasme har beskrevet, hvordan der har været stor vækst i kommunerne, og at hele præmissen, grundlaget for forespørgslen og oppositionens forslag til vedtagelse derfor er helt fejlagtig.
Men det forandrer jo ikke den virkelighed, at væksten i kommunerne støt og roligt er faldet så meget under denne regering, at de ikke er i stand til at opretholde det serviceniveau, man har haft tidligere, eller det niveau, som man ønsker for at imødekomme de behov, borgerne har.
Til illustration af, at det faktisk er gået den forkerte vej, kom finansministeren med en interessant meddelelse – nu kan jeg ikke huske, på hvilken side den var gemt væk i den seneste økonomiske redegørelse – hvor finansministeren måtte erkende, at de store valgannoncer, Venstre brugte forud for sidste valgkamp om de 14.000 flere ansatte, nu i en note i redegørelsen er blevet revideret, sådan at man faktisk erkender, at der siden 2002 er blevet 12.000 færre offentligt ansatte.
Det er jo sådan set en god indikator for, at der er et pres på hele den offentlige sektor, som jo også rammer kommunerne, og som betyder, at der bliver færre og færre til at løse flere og flere opgaver.
Deraf fremgår det også, at servicen tilsvarende bliver dårligere.
Når vi nu også her i formiddag har snakket meget om det kommunale selvstyre, så er der jo elementer, jeg synes er værd at tage med.
Et element er udligningsreformen, som nu vender op og ned på økonomien, hvilket betyder, at en række kommuner specielt i hovedstadsområdet skal betale til vest – altså som følge af den økonomiske udligning.
Det er da for så vidt ikke noget forkert i.
Og det er jo ikke specielt et udtryk for hverken kommunalt selvstyre eller en særlig retfærdig måde at udvikle økonomien på.
Det sidste eksempel, der er kommet, er jo i de her velfærdsforhandlinger, som pågår, hvor regeringen har foreslået, at kommunerne skal lave en fuld finansiering af kontanthjælpen til unge under 30 år.
Bliver det realiseret, så betyder det, at en lang række kommuner vil få en række ekstraomkostninger.
Det er en lang række kommuner i hovedstadsområdet – København, Albertslund, Ishøj osv. – som bliver belastet af en beslutning, der bliver truffet herinde, og som er med til at undergrave det økonomiske grundlag ude i kommunerne.
Så derfor er der al mulig grund til at sætte fokus på, at forudsætningen for, at kommunerne kan have et reelt velfungerende selvstyre og en selvforvaltning, også er, at der er et reelt økonomisk råderum, de kan forvalte ud fra.
Derfor mener jeg, at det forslag til vedtagelse, som oppositionen er kommet med, meget klart skitserer, at man er nødt til at lade det økonomiske råderum følge de forventninger, som vi har til kommunerne.
Jeg ved godt, at det selvfølgelig er ideologi, når den borgerlige regering og dens borgerlige støtteparti siger, at det er det private forbrug, der skal stige, at det offentlige forbrug ikke må stige.
Derved sker der ganske enkelt en udhuling af den offentlige sektor og dermed af kommunernes mulighed for at forvalte de opgaver, vi som politikere, også som folketingspolitikere, forventer, at de løser.
Derfor skal jeg selvfølgelig slutte af med at sige, at jeg meget varmt anbefaler, at man stemmer på oppositionens forslag til vedtagelse.